text: Mand mister livet i solouheld på motorcykel
  06 oktober 2018 kl. 08.20
  En mand mistede fredag aften herredømmet over sin motorcykel i Vejle og mistede livet, oplyser politiet.
  En mandlig motorcyklist i starten af 50'erne mistede fredag aften livet i et solouheld.
  Det oplyser Lars Grønlund, der er vagtchef ved Sydøstjyllands Politi.
  Politiet modtog anmeldelsen om færdselsuheldet omkring klokken 19 fredag aften.
  - Motorcyklisten mistede herredømmet over motorcyklen, som ender i grøften. Han flyver af motorcyklen og kommer desværre så slemt til skade, at han mister livet, siger Lars Grønlund.
  Færdselsuheldet skete på Ny Agerbølsvej i den nordlige del af Vejle.
  De nærmere omstændigheder omkring færdselsuheldet er endnu ikke klarlagt, men bliver fortsat undersøgt, oplyser vagtchefen. 
  - Vi har blandt andet haft en bilinspektør på sagen, som er ved at undersøge det i bund, siger Lars Grønlund.
  - Så på nuværende tidspunkt har vi ikke yderligere om hændelsen, siger han.
  Manden, der har mistet livet, er fra lokalområdet.
  De pårørende er blevet underrettet, oplyser vagtchefen.
  